RESOLUCIÓN do 23 de setembro de 2004 pola que se convocan catro cursos para formación de bombeiros.
ACADEMIA GALEGA DE SEGURIDADE — III. OUTRAS DISPOSICIÓNS — 11/10/2004

Dentro do programa de actividades que a Academia Galega de Seguridade ten previsto realizar no ano 2004, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a celebración de catro cursos, referidos no anexo I, para a formación de bombeiros, que deberán desenvolverse conforme as seguintes bases:
Primeira.-Solicitudes e prazo de inscrición.
1. A inscrición dos participantes é totalmente gratuíta, incluíndo a manutención e aloxamento de luns a venres a mediodía.
2. O persoal que desexe participar nestes cursos deberá presentar, cuberta á máquina ou con letra moi clara, a instancia que figura no anexo II.
3. O prazo para a presentación de instancias rematará o día 26 de outubro de 2004.
4. As instancias deberán vir asinadas polo xefe do organismo a que estea adscrito e seladas, e no caso de haber máis dunha solicitude da mesma entidade, relacionadas en orde prioritaria. Este será requisito indispensable para ser admitido nos cursos.
5. As instancias deberán enviarse por correo, fax, etc. á sede da Academia Galega de Seguridade: Avenida da Cultura, s/n, 36680 A Estrada e fax nº 986 59 09 88 ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Segunda.-Relación de admitidos.
A relación de participantes admitidos para a realización dos cursos exporase no taboleiro de anuncios da Academia Galega de Seguridade, sen prexuízo da oportuna notificación aos seleccionados con antelación á realización dos cursos. Tamén poden confirmar a súa admisión chamando ao teléfono 986 59 00 21.
Terceira.-Asistencia.
É obrigatoria a asistencia e puntualidade en todas as actividades dos cursos. A falta de asistencia, mesmo cando sexa xustificada, a máis dun 10% das horas lectivas programadas determinará a cualificación de non apto no curso.
Cuarta.-Certificado de aproveitamento.
Ao remate dos cursos entregaráselles un certificado de asistencia e aproveitamento a aquelas persoas que acrediten a súa asistencia continuada e
superen as correspondentes probas de coñecementos.
Quinta.-Modificacións.
A Academia Galega de Seguridade poderá modificar o desenvolvemento dos cursos para adaptalos ás necesidades da Administración e ás continxencias que poidan xurdir.
A Estrada, 23 de setembro de 2004.
Juan José Fariñas-Ferro Rodríguez
Director xeral da Academia Galega de Seguridade
ANEXO I
* Curso: dirección e control para mandos.
Primeira.-Obxectivos.
O curso vai dirixido a mandos do corpo de bombeiros con responsabilidades de control e mando, coa finalidade de desenvolver as cualidades propias dun mando, coñecer e aplicar de forma unificada os plans de actuación e tácticas de control e mando en emerxencias, avaliar riscos e desenvolver un pre-planning da intervención, tomar decisións estratéxicas e tácticas a curto e longo prazo.
O curso é eminentemente práctico e para o desenvolvemento realízanse simulacros completos, sendo avaliados os asistentes desde a propia planificación ata o último detalle na intervención.
Segunda.-Destinatarios.
-Xefes do parque e xefes de quenda dos servizos de bombeiros de Galicia.
Terceira.-Desenvolvemento.
1. Prazas: o número de prazas ofertadas é de 12.
2. Duración e datas: o curso desenvolverase do 22 ao 26 de novembro de 2004, cunha duración de 35 horas lectivas.
O horario será o seguinte:
-Das 9.00 ás 13.30 horas e 15.30 a 18.30 de luns a xoves e de 9.00 a 13.30 o venres.
3. Lugar: o curso realizarase nas instalacións da empresa Cegalia Manford (Seganosa), sita en Salvaterra de Miño.
Cuarta.-Contido.
1. Teoría.
Cualidades de líder.
O mando en bombeiros.
Delegación de funcións en emerxencias.
Principais funcións de control e mando.
Avaliación de prioridades en emerxencias.
O relevo do mando.
O posto de mando e protocolo de comunicacións.
Seguridade en actuacións.
Planificación para emerxencias.
2. Práctica.
Os simulacros elaboraranse de acordo co perfil e os coñecementos que acheguen os participantes, entre outros:
Loita contra-incendios industriais.
Loita contra incendios estruturais.
Rescate en espazos confinados.
Intervención con materias perigosas.
Excarceración en accidentes de tráfico.
Incendios en aeronaves.
* Curso: flash over avanzado (ventilación)-nivel II (dúas edicións).
Primeira.-Obxectivos.
Perfeccionar os coñecementos dos bombeiros nas técnicas e tácticas de extinción de incendios en interiores, aprender os signos que preceden ao flashover, recoñecer cando se está producindo este fenómeno, e cómo loitar contra el con seguridade. Acométese a formación no mergullo en fumes, preciso para conseguir realizar o rescate de vítimas con prontitude e seguridade, e o coñecemento da ventilación.
Na parte dedicada á ventilación de incendios, fórmase os participantes nos coñecementos e nas técnicas precisas para realizar unha evacuación de fumes e gases tóxicos ou nocivos dun local tras un incendio, e na utilización da ventilación como táctica ofensiva de ataque ao lume de interior.
Segunda.-Destinatarios.
-Bombeiros dos servizos de bombeiros de Galicia.
Terceira.-Desenvolvemento.
1. Prazas: o número de prazas ofertadas é de 14 por edición.
2. Duración e datas: os cursos desenvolveranse do 8 ao 12 de novembro e do 13 ao 17 de decembro de 2004, cunha duración de 35 horas lectivas, respectivamente.
O horario será o seguinte:
-Das 9.00 ás 13.30 horas e 15.30 a 18.30 de luns a xoves e de 9.00 a 13.30 o venres.
3. Lugar: o curso realizarase nas instalacións da empresa Cegalia Manford (Seganosa), sita en Salvaterra de Miño.
Cuarta.-Contido.
1. Teoría.
Fisica e química do lume.
Teoría de flashover.
Cálculo de flashover.
Mergullo en fumes.
Extinción ofensiva.
Hidráulica.
Riscos de materiais en combustión.
Dinámica de fluídos.
Ventilación natural.
Ventilación forzada.
Ventilación negativa.
Ventilación positiva.
Ventilación ofensiva.
Sistemática operativa.
Normas de seguridade.
2. Práctica.
Observación simulador de flashover.
Contedor de observación do desenvolvemento do incendio.
Prácticas de aclimatación á temperatura.
Observación do desenvolvemento de incendio en vivenda (maquetas)
Prácticas de extinción ofensiva.
Prácticas de mergullo en fumes.
Observación dos fluxos laminares e turbulentos.
Ventilación natural en vivenda unifamiliar e EGA.
Ventilación negativa con ventilador eléctrico en vivenda unifamiliar e EGA.
Ventilación positiva con V.P.P en vivenda unifamiliar, EGA e nave industrial.
V.P.P.con turbo ventilador en vivenda unifamiliar, EGA e nave industrial.
Extracción de gases en espazos confinados.
Ventilación ofensiva.
* Curso: rescate e salvamento en espazos confinados.
Primeira.-Obxectivos.
Adestrar os alumnos no recoñecemento das partes dunha edificación, o seu comportamento, tipos de esforzos a que se atopan sometidas, lesións máis frecuentes que se producen nas construcións, as súas múltiples causas e as súas medidas correctoras.
Unificar os sistemas de intervención neste tipo de actuacións.
Coñecer todas aquelas medidas de seguridade precisas para evitar accidentes persoais neste tipo de emerxencias.
Segunda.-Destinatarios.
-Bombeiros dos servizos de bombeiros de Galicia.
Terceira.-Desenvolvemento.
1. Prazas: o número de prazas ofertadas é de 16.
2. Duración e datas: o curso desenvolverase do 29 de novembro ao 3 de decembro de 2004, cunha duración de 35 horas lectivas.
O horario será o seguinte:
-Das 9.00 ás 13.30 horas e 15.30 a 18.30 de luns a xoves e de 9.00 a 13.30 o venres.
3. Lugar: o curso realizarase nas instalacións da empresa Cegalia Manford (Seganosa), sita en Salvaterra de Miño.
Cuarta.-Contido.
Introdución:
1. Introdución ás catástrofes.
2. Organización dos equipos de intervención.
3. Riscos das intervencións. Sinalización en intervencións.
4. Desenvolvemento xeral das operacións.
Construción:
1. Repaso a coñecementos de derrubamentos.
2. Tipos de derrubamentos.
Salvamento:
1. Detección e localización de vítimas. Equipos de escoita.
2. Nós.
3. Métodos de salvamento.
4. Actuación sanitaria en grandes catástrofes.
Manobras de forza.
1. Equipos para manobras de forza.
2. Principios xerais para a realización de manobras de forza.
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA